b'\n_START_ARTICLE_\nEddie the Eagle\n_START_SECTION_\nArgument\n_START_PARAGRAPH_\nLa pel\xc2\xb7l\xc3\xadcula narra la hist\xc3\xb2ria de Michael "Eddie" Edwards, el saltador d\'esqu\xc3\xad m\xc3\xa9s fam\xc3\xb3s de la hist\xc3\xb2ria brit\xc3\xa0nica. El film segueix els passos d\'aquest home, conegut com a \'Eddie l\'\xc3\x80guila\', en la seva lluita per aconseguir complir el seu somni de la inf\xc3\xa0ncia i entrar en els Jocs Ol\xc3\xadmpics d\'hivern de Calgary el 1988, convertint-se en el primer esportista brit\xc3\xa0nic que va competir en la modalitat de salt d\'esqu\xc3\xad._NEWLINE_Michael Edwards, m\xc3\xa9s conegut com a "Eddie l\'\xc3\xa0guila", \xc3\xa9s un noi inquiet que somia competir als Jocs Ol\xc3\xadmpics. Malgrat la malformaci\xc3\xb3 als genolls que va tenir de petit, de seguida fa carrera com a esquiador de descens. Per\xc3\xb2 on veu una oportunitat per representar la Gran Bretanya en uns Jocs Ol\xc3\xadmpics \xc3\xa9s en salt d\'esqu\xc3\xad, en qu\xc3\xa8 fa d\xc3\xa8cades que no ha participat cap atleta brit\xc3\xa0nic. Amb l\'\xc3\xbanic suport de la seva mare, va a entrenar-se a Alemanya, on coneix l\'exsaltador nord-americ\xc3\xa0 Bronson Peary, el qual, admirat per la determinaci\xc3\xb3 del noi, decideix entrenar-lo amb vista als Jocs Ol\xc3\xadmpics d\'hivern d\'Albertville, programats per al cap de quatre anys, el 1992. Eddie, per\xc3\xb2, no vol perdre la que ell creu que \xc3\xa9s la seva gran oportunitat i s\'inscriu als Jocs Ol\xc3\xadmpics d\'hivern de Calgary de 1988.\n_START_SECTION_\nFilmaci\xc3\xb3\n_START_PARAGRAPH_\nL\'enregistrament de la pel\xc2\xb7l\xc3\xadcula es va dur a terme a Alemanya, a \xc3\x80ustria, i en els Pinewood Studios de Londres, iniciant el 3 de maig del 2015.\n_START_SECTION_\nEstrena\n_START_PARAGRAPH_\nEl mar\xc3\xa7 de 2015, va ser anunciat per la 20th Century Fox que distribuiria la pel\xc2\xb7l\xc3\xadcula als Estats Units i que la data d\'estrena seria el 29 d\'abril de 2016. Aquest mateix mes, Lionsgate va anunciar que havia adquirit els drets de distribuci\xc3\xb3 per al Regne Unit, amb una estrena planejat durant la primavera de 2016._NEWLINE_La pel\xc2\xb7l\xc3\xadcula va tenir la seva primera estrena mundial al Festival de Cinema de Sundance de 2016.\n_START_SECTION_\nBanda sonora\n_START_PARAGRAPH_\nLa banda sonora de la pel\xc2\xb7l\xc3\xadcula va estar a c\xc3\xa0rrec de Gary Barlow -membre de la banda Take That- i compta amb la participaci\xc3\xb3 d\'artistes amb gran difusi\xc3\xb3 en la d\xc3\xa8cada de 1980, moment en qu\xc3\xa8 se situa la pel\xc2\xb7l\xc3\xadcula, com ara Andy Bell -d\'Erasure-, OMD, Howard Jones, Holly Johnson -de Frankie Goes to Hollywood-, Marc Almond -de Soft Cell, Kim Wilde i Tony Hadley -de Spandau Ballet-.\n_START_SECTION_\nCuriositats\n_START_PARAGRAPH_\nEn un punt de la pel\xc2\xb7l\xc3\xadcula s\'esmenta com una curiositat l\'equip de bobsleigh de Jamaica, el fam\xc3\xb3s cas va inspirar una altra pel\xc2\xb7l\xc3\xadcula biogr\xc3\xa0fica i esportiva, Cool Runnings'